Pääministeri Juha Sipilä: ”Turun puukotuksen uhreja auttoivat rohkeat ihmiset, jotka tulevat taustoiltaan eri yhteiskuntaryhmistä – olemme kaikki samassa veneessä”

Pääministeri Juha Sipilän (kesk) mukaan perjantain Turun isku on tuomittava, vastenmielinen ja raukkamainen.

– Se on vastoi ihmisyyttä ja myös kaikkien uskontojen vastaista, Sipilä sanoi.

Iskun yhtenä tavoitteena on Sipilän mukaan järkyttää yhteiskuntaa ja kiristää vastakkainasettelua. Hänen mukaansa on kuitenkin nyt pidettävä kiinni siitä, ettei tämä tavoite toteudu.

– Tarvitaan malttia ja luottamusta ihmisten välillä. Yksittäisen tapauksen perusteella ei tule tehdä liian pitkälle meneviä johtopäätöksiä. Vastakkainasettelua tulee välttää.

Sipilä muistutti, että puukotuksen uhreja auttoivat ja heitä pelastivat rohkeat ihmiset, jotka tulevat taustoiltaan eri yhteiskuntaryhmistä.

– Tämäkin osoittaa, että olemme kaikki samassa veneessä, Sipilä sanoi.

Sipilä myös puhui tiedustelulain uudistamisen vauhdittamisen puolesta.

Tiedusteluvaltuuksien antaminen poliisille edellyttää muutoksia perustuslakiin. Lain julistaminen kiireelliseksi edellyttää eduskunnan 5/6 enemmistöä.

– Turun tapahtumien myötä asian pitäisi olla myös perustuslain näkökulmasta selvä, Sipilä sanoi.

– Oikeus elämään on yksityisyyden suojaa korkeampi perusoikeus, Sipilä perusteli.

Uudistusta käsitellään eduskunnassa tulevana syksynä.

– Nyt pitää ponnistella yhdessä lainsäädännön voimaan saamiseksi mahdollisimman nopeasti. Toivon kaikkien eduskuntapuolueiden yhtyvän tähän, hän sanoi.

Sipilän mukaan uudistus tarvitaan ensisijaisesti kansalaisten turvallisuuden takaamiseksi.

– Emme voi jatkaa niin, että saamme tietoja mahdollisesti kansalaistemme kannalta vaarallisista henkilöistä ulkomailta, mutta emme itse pysty ajoissa henkilöitä tutkimaan, Sipilä perusteli.

Suomen ulkomaanedustustojen päälliköt kokoontuvat tänään maanantaina vuosittaiseen kolmipäiväiseen tapaamiseen Helsingissä.

Ministerien puheiden sarjan aloitti tänä aamuna ulkoministeri Timo Soini (uv).

Puheenvuorossaan Soini puhui muun muassa Turun perjantaisesta veriteosta, Suomen puolustusyhteistyöstä Yhdysvaltojen, EU:n ja Ruotsin kanssa, Afrikan tilanteesta, Trumpin hallinnosta ja Venäjästä.

Kansainvälisen yhteistyön tiivistäminen on Soinin mukaan oleellista taistelussa terrorismia vastaan.

Soinin mukaan terrorismin kitkemisessä tulisikin ymmärtää maailmaa kokonaisuutena.

– Pitää ymmärtää se tosiasia, kuinka pitkiä ketjuja syy-seuraussuhteet ovat. Terrorismikaan ei synny tyhjästä, Soini sanoi.

– Se tapahtumaketju, jossa meille ilmaantuu pakolainen Haaparannan sillalle, alkaa hyvin kaukana omilta rajoiltamme. Ihminen ei ole koskaan ongelma, hänen tilanteensa on, Soini sanoi.

Iltasanomat lähettää suorana tänään maanantaina vielä valtiovarainministeri Petteri Orpon (kok) puheen kello 15.

Huomenna tiistaina suurlähettiläiden toisen kokouspäivän aloittaa presidentti Sauli Niinistö puheenvuorollaan kello 10.

Kolmipäiväiset suurlähettiläspäivät päättyvät ylihuomenna keskiviikkona.

IS seuraa keskusteluja paikan päältä koko tapahtuman ajan.